**แบบสรุปผลงานนวัตกรรม โรงเรียนในฝัน ( Best Practice )**

**ชื่อผลงาน** คิดวิเคราะห์บ่มเพาะด้วยโยนิโส

**ชื่อผู้เสนอผลงาน** นางจุติมา พรหมศร

 โรงเรียน วัดท่ายาง

 สังกัดสำนักงานเขตพื้นที่การศึกษาประถมศึกษานครศรีธรรมราช เขต 2

 โทรศัพท์มือถือ 081-9568811 e-mail jutima.nakawan@gmail.com

**1. ความสำคัญของผลงานนวัตกรรมที่นำเสนอ**

สมเด็จพระนางเจ้าสิริกิติ์ พระบรมราชินีนาถ ทรงมีพระราชดำรัส พระราชทานแก่คณะบุคคล ที่มาเข้าเฝ้าฯ ถวายชัยมงคลเนื่องในโอกาสวันเฉลิมพระชนมพรรษา ณ ศาลาดุสิตาลัย สวนจิตรลดาพระราชวังดุสิตฯ เมื่อ วันอาทิตย์ที่ 11 เดือนสิงหาคม พุทธศักราช 2551 ว่าทรงเป็นห่วงเด็กไทยที่ไม่ได้เรียนประวัติศาสตร์ ทำให้สำนักงานคณะกรรมการการศึกษาขั้นพื้นฐาน ต้องกลับมาทบทวนและปรับโครงสร้างหลักสูตรใหม่ โดยจัดให้มีรายวิชาประวัติศาสตร์ สัปดาห์ละ 1 ชั่วโมง รวม 40 ชั่วโมงต่อปี ทุกระดับการศึกษา ในสังกัดสำนักงานคณะกรรมการการศึกษาขั้นพื้นฐาน ซึ่งแนวทางในการจัดทำโครงสร้างหลักสูตรรายวิชาประวัติศาสตร์นั้น สำนักงานคณะกรรมการการศึกษาขั้นพื้นฐานได้กำหนดให้ดึงตัวชี้วัดจากกลุ่มสาระการเรียนรู้สังคมศึกษา ศาสนาและวัฒนธรรม สาระที่ 4 ประวัติศาสตร์ ของทุกชั้นปี มากำหนดเป็นรายวิชาพื้นฐานอีก 1 รายวิชา การจัดการเรียนการสอนรายวิชาประวัติศาสตร์เป็นการจัดการศึกษาที่เชื่อมโยงกับวิถีชีวิต ความเป็นอยู่ ตลอดจนภูมิปัญญาและค่านิยมของชนชาติไทยในอดีต เพื่อเป็นรากฐานของแนวคิดและวิถีชีวิตของคนในยุคปัจจุบันหรือการเรียนรู้วิชาประวัติศาสตร์ นั้นมีความสำคัญและจำเป็นอย่างยิ่งที่จะต้องปลูกฝังและพัฒนาให้เกิดกับผู้เรียน เพราะวิชาประวัติศาสตร์เป็นการศึกษาเรื่องราวต่าง ๆ ในอดีต โดยมุ่งให้ผู้เรียนได้ศึกษาวิวัฒนาการความเจริญรุ่งเรืองของชนในชาติ เป็นการศึกษาอิทธิพลของโลกที่มีบทบาทและเกี่ยวข้องกับชาติของตนเพื่อให้ผู้เรียนได้เข้าใจ อารยธรรมต่าง ๆ ช่วยให้เป็นผู้ที่มีความคิดกว้างขวาง ตลอดจนได้เรียนรู้เรื่องราวความเป็นมาของชาติและสามารถนําคุณค่าจากการเรียนรู้เนื้อหาวิชาทางประวัติศาสตร์ไปเชื่อมโยงระหว่างสภาพการณ์ในอดีตที่ได้ศึกษากับภาวการณ์ในปัจจุบัน ตลอดจนคาดคะเนถึงบริบทที่จะเข้ามาเกี่ยวข้องในอนาคต สามารถนำข้อคิด แนวปฏิบัติต่าง ๆ มาปรับใช้ในการดำเนินชีวิตประจำวันได้

จากประสบการณ์การสอนรายวิชาประวัติศาสตร์และจากการประเมินคุณภาพผู้เรียนกลุ่มสาระการเรียนรู้สังคมศึกษา ศาสนาและวัฒนธรรม ของนักเรียนชั้นประถมศึกษาปีที่ 6 โรงเรียนวัดท่ายาง สำนักงานเขตพื้นที่การศึกษาประถมศึกษานครศรีธรรมราช เขต 2 ในปีการศึกษา 2554 และปีการศึกษา 2555 พบว่าผลสัมฤทธิ์ทางการเรียนของนักเรียนยังอยู่ในระดับที่ไม่น่าพอใจ เมื่อศึกษา และพิจารณาถึงรายละเอียดของประเด็นปัญหาที่ส่งผลให้นักเรียนมีผลสัมฤทธิ์ไม่เป็นที่น่าพอใจมีหลายประการ เช่น การเรียนการสอนรายวิชาประวัติศาสตร์ครูเน้นให้นักเรียนท่องจำเสียเป็นส่วนใหญ่ เนื้อหามาก ยากแก่

การจดจำ นักเรียนขาดทักษะการคิดวิเคราะห์เหตุการณ์ในประวัติศาสตร์อย่างมีเหตุมีผล ซึ่งนอกจากจะส่งผลให้นักเรียนมีผลสัมฤทธิ์ในการเรียนประวัติศาสตร์ไม่เป็นที่น่าพอใจแล้วยังส่งผลต่อคุณภาพของการพัฒนานักเรียนให้บรรลุตามเกณฑ์มาตรฐานการศึกษา มาตรฐานที่ 4 อีกด้วย ซึ่งสอดคล้องกับผลการประเมินมาตรฐานการศึกษาของสำนักงานรับรองและประเมินคุณภาพการศึกษา รอบแรก รอบที่ 2 และรอบที่ 3 ของโรงเรียนวัดท่ายาง สังกัดสำนักงานเขตพื้นที่การศึกษาประถมศึกษานครศรีธรรมราช เขต 2 ที่พบว่าผลการประเมินทั้งสองรอบอยู่ในระดับพอใช้ จากรายงานการประเมินพบว่าสาเหตุหนึ่งที่ทำให้นักเรียนมีผลการประเมินในมาตรฐานที่ 4 ไม่ได้ตามเกณฑ์ คือ ผู้เรียนขาดทักษะในการคิดวิเคราะห์ คิดอย่างมีวิจารณญาณ คิดไตร่ตรอง คิดสร้างสรรค์และคิดจินตนาการ (สำนักงานรับรองมาตรฐานและประเมินคุณภาพการศึกษา (2550:8) นอกจากนี้จากผลการประเมินคุณภาพภายนอกรอบที่ 3 ในปี พ.ศ. 2555 สมศ.ยังได้ระบุถึงจุดที่ควรพัฒนาว่าผู้เรียนควรได้รับการพัฒนาให้มีความสามารถในการคิดอย่างเป็นระบบ คิดสร้างสรรค์ ตัดสินใจแก้ปัญหาได้อย่างมีสติสมเหตุสมผล

จากการศึกษาแนวคิดและกระบวนการสอนที่สามารถส่งเสริมให้ผู้เรียนมีศักยภาพในการคิด และเพิ่มผลสัมฤทธิ์ทางการเรียนได้อย่างมีประสิทธิภาพพบว่า การจัดการเรียนรู้ด้วยการฝึกคิดแบบโยนิโสมนสิการเป็นการจัดการเรียนรู้ตามแนวพุทธวิธีที่สามารถฝึกฝนนักเรียนให้รู้จักการคิดจนเกิดความรู้แจ้ง เป็นสัมมาทิฐิและเป็นกระบวนการเรียนการสอนที่มีการปฏิสัมพันธ์ระหว่างครูกับนักเรียน การจัดบรรยากาศ สิ่งแวดล้อมและกิจกรรมที่ก่อให้เกิด “ธาตุรู้” โดยมีครูเป็นกัลยาณมิตรคอยชี้แนะแนวทางและเป็นผู้สร้างกระบวนการเรียนรู้ที่มีความสุข เพื่อนำนักเรียนไปสู่โลกกว้างของการเรียนรู้ (ทิศนา แขมมณี, 2550 : 80-82 ) การคิดแบบโยนิโสมนสิการ เป็นการคิดที่ดำเนินไปตามเหตุและผลอย่างเป็นระเบียบ ตามขั้นตอนและยังเป็นความคิดที่นำไปสู่การตัดสินใจที่ส่งเสริมคุณภาพชีวิต ให้รู้จักพิจารณา วิเคราะห์ แยกแยะสิ่งต่างๆให้มีความละเอียดถี่ถ้วน โดยพิจารณาอย่างถูกวิธี มีเหตุมีผลเป็นความคิดที่มีลำดับขั้นตอนอย่างต่อเนื่อง ไม่สับสน และเป็นความคิดที่ก่อให้เกิดประโยชน์สร้างสรรค์ทั้งต่อตนเองและต่อสังคม เมื่อเผชิญสถานการณ์ สามารถแก้ปัญหาได้นำไปสู่แนวปฏิบัติที่ถูกต้อง (พระธรรมปิฎก,2547 : 39-122) และประการสำคัญที่สุด คือเป็นพื้นฐานความคิดจากพระพุทธศาสนา จึงนับได้ว่าเป็นการพัฒนาการเรียนการสอนที่ฝึกการคิดวิเคราะห์ได้ดีที่สุด ข้าพเจ้าจึงสนใจที่จะนำหลักการคิดแบบโยนิโสมนสิการมาประยุกต์ใช้ในการพัฒนาความสามารถในการคิดวิเคราะห์และการเรียนรู้รายวิชาประวัติศาสตร์ ของนักเรียนชั้นประถมศึกษาปีที่ 6 ซึ่งเมื่อนักเรียนสามารถวิเคราะห์เหตุการณ์และเรื่องราวทางประวัติศาสตร์ไทยได้แล้ว ก็จะส่งผลให้นักเรียนมีความสามารถในการคิดวิเคราะห์และมีผลสัมฤทธิ์ทางการเรียนที่สูงขึ้นต่อไป

**2. จุดประสงค์และเป้าหมายของการดำเนินงาน**

 **2.1 จุดประสงค์**

1.เพื่อพัฒนาความสามารถในการคิดวิเคราะห์ของนักเรียนชั้นประถมศึกษาปีที่ 6 โดยใช้ชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ สำหรับนักเรียนชั้นประถมศึกษาปีที่ 6

2.เพื่อประความพึงพอใจต่อชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ ของนักเรียนหลังการใช้ชุดกิจกรรม

**2.2 เป้าหมาย**

1.นักเรียนชั้นประถมศึกษาปีที่ 6 ทุกคนได้รับการพัฒนาโดยใช้ชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ และมีความสามารถในการคิดวิเคราะห์สูงขึ้น

2.นักเรียนมีความพึงพอใจต่อชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ สำหรับนักเรียนชั้นประถมศึกษาปีที่ 6 อยู่ในระดับมาก

**3. กระบวนการผลิตผลงานหรือขั้นตอนการดำเนินงาน**

 **3.1 การออกแบบนวัตกรรม**

ชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ จัดทำขึ้นเพื่อใช้ประกอบการจัดการเรียนรู้รายวิชาประวัติศาสตร์ (ส16102) ชั้นประถมศึกษาปีที่ 6 โดยมีวัตถุประสงค์หลักเพื่อให้ผู้เรียนได้ฝึกคิดแบบโยนิโสมนสิการอันจะนำมาซึ่งความสามารถในการคิดวิเคราะห์ และความสามารถในการเรียนรู้รายวิชาประวัติศาสตร์ที่สูงขึ้น ซึ่งชุดกิจกรรมเล่มนี้สร้างขึ้นตามหลักเนื้อหาวิชา รายวิชาประวัติศาสตร์ ชั้นประถมศึกษาปีที่ 6 มีหลักการจูงใจและเสริมแรงให้ผู้เรียนใฝ่รู้ใฝ่เรียน กระตือรือร้น สนใจที่จะเรียนรู้ เนื้อหาตรงตามหลักสูตร กิจกรรมการฝึกคิดจะฝึกตามลำดับเนื้อหาจากง่ายไปหายากโดยใช้เทคนิคการคิดแบบโยนิโสมนสิการ ซึ่งประกอบด้วยการคิด 10 วิธี ได้แก่ วิธีคิดแบบสืบสาวเหตุปัจจัย วิธีคิดแบบแยกแยะองค์ประกอบ วิธีคิดแบบสามัญลักษณ์ วิธีคิดแบบอริยสัจ วิธีคิดแบบอรรถธรรมสัมพันธ์ วิธีคิดแบบคุณโทษและทางออก วิธีคิดแบบคุณค่าแท้คุณค่าเทียม วิธีคิดแบบปลุกเร้าคุณธรรม วิธีคิดแบบเป็นอยู่ในปัจจุบัน และวิธีคิดแบบวิภัชชวาท ซึ่งได้จัดทำชุดกิจกรรมครั้งนี้ทั้งหมด จำนวน 4 เล่ม คือ เล่ม 1 “ประวัติศาสตร์ไทยสมัยรัตนโกสินทร์ตอนต้น เล่ม 2 “ประวัติศาสตร์ไทยสมัยปฏิรูปประเทศ” เล่ม 3 “ประวัติศาสตร์ไทยสมัยประชาธิปไตย” และเล่ม 4 “บุคคลสำคัญและภูมิปัญญาไทยสมัยรัตนโกสินทร์”

ในการใช้ชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ดังกล่าวนี้ ครูผู้สอนจะดำเนินการตามวิธีการจัดการเรียนรู้ในคู่มือการใช้ชุดกิจกรรม ซึ่งประกอบด้วย หลักสูตรรายวิชาประวัติศาสตร์ชั้นประถมศึกษาปีที่ 6 จุดมุ่งหมายและเนื้อหาของชุดกิจกรรม การคิดแบบโยนิโสมนสิการ คำแนะนำการใช้ชุดกิจกรรมการฝึกคิดแบบโยนิโสมนสิการสำหรับครูและนักเรียน คำแนะนำการใช้คู่มือการใช้ชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ วิชาประวัติศาสตร์ ชั้นประถมศึกษาปีที่ 6 กิจกรรมเตรียมความพร้อมก่อนใช้ชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ แบบทดสอบวัดผลสัมฤทธิ์ก่อนเรียน เรื่องประวัติศาสตร์ไทยสมัยรัตนโกสินทร์ แผนการจัดการเรียนรู้ประกอบการใช้ชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ แบบทดสอบวัดผลสัมฤทธิ์หลังเรียนเรื่องประวัติศาสตร์ไทยสมัยรัตนโกสินทร์ ในการจัดกิจกรรมการเรียนการสอนนั้นข้าพเจ้าได้พัฒนาขั้นตอนการจัดกิจกรรมการเรียนรู้เป็นขั้นต่างๆ คือ **1.ขั้นนำ** (สร้างคุณค่า) **2.ขั้นสอน** ประกอบด้วย ขั้นศึกษาเนื้อหา ขั้นพิจารณาอย่างแยบคาย ขั้นอภิปรายคัดสรร **3.ขั้นสรุป** (บันทึกบทเรียน)

**3.2 การนำนวัตกรรมไปใช้กับนักเรียน**

ในการนำนวัตกรรมไปใช้พัฒนาทักษะการคิดวิเคราะห์ของนักเรียนชั้นประถมศึกษาปีที่ 6 ครั้งนี้นั้น ข้าพเจ้าได้ดำเนินการพัฒนาตามขั้นตอนดังนี้

3.2.1 ให้นักเรียนทำแบบทดสอบวัดความสามารถด้านการคิดวิเคราะห์ ซึ่งเป็นการคิดวิเคราะห์เกี่ยวกับเรื่องราว เหตุการณ์ทางประวัติศาสตร์ของไทยสมัยรัตนโกสินทร์ สำหรับนักเรียนชั้นประถมศึกษาปีที่ 6 ก่อนใช้ชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ ตรวจข้อสอบและเก็บคะแนนผลการสอบของแต่ละคนไว้วิเคราะห์

 3.2.2 จัดกิจกรรมการเรียนการสอนเพื่อพัฒนาความสามารถด้านการคิดวิเคราะห์ของนักเรียนโดยดำเนินการตามคู่มือการใช้ชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ วิชาประวัติศาสตร์ ชั้นประถมศึกษาปีที่ 6 โดยจัดกิจกรรมการเรียนการสอนแผนละ 2 ชั่วโมงต่อเนื่องกัน จำนวน 10 แผน รวม 20 ชั่วโมง และทดสอบทุกครั้งที่นักเรียนได้ปฏิบัติกิจกรรมของชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์แต่ละเล่มเสร็จ พร้อมทั้งเก็บรวบรวมคะแนนการทดสอบและคะแนนการทำกิจกรรมไว้ ในการจัดกิจกรรมการเรียนการสอนนั้นข้าพเจ้าได้ดำเนินการจัดกระบวนการเรียนรู้ตามขั้นตอนต่างๆ ดังนี้

 1. ขั้นนำ (สร้างคุณค่า) เป็นการกระตุ้นให้ผู้เรียนรู้สึกชอบ เชื่อมั่น รู้สึกอยากเรียนรู้ และเห็นคุณค่าในสิ่งที่จะเรียนรู้ ซึ่งประกอบด้วย ครูจัดสิ่งแวดล้อมที่เอื้อต่อการเรียนรู้ ครูมีความเป็นกัลยาณมิตรและครูใช้คำถามหรือกิจกรรมต่างๆ เพื่อกระตุ้นผู้เรียนให้รู้สึกชอบ เห็นคุณค่าและอยากเรียนรู้ อยากฝึกทักษะการคิดวิเคราะห์

 2. ขั้นสอน เป็นการจัดกิจกรรมการเรียนรู้โดยใช้ ชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ ประกอบด้วยขั้นตอนการเรียนรู้ดังนี้

 2.1 ศึกษาเนื้อหา คือการให้นักเรียนศึกษา ทำความเข้าใจเนื้อหา/ใบความรู้ เกี่ยวกับเรื่องที่จะให้นักเรียนได้เรียนรู้ และได้ฝึกทักษะการคิดวิเคราะห์

 2.2 พิจารณาอย่างแยบคาย คือ การให้นักเรียนแต่ละกลุ่มฝึกคิดตามชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ ที่ครูจัดทำขึ้น

 2.3 อภิปรายคัดสรร คือ การนำเสนอผลงานการฝึกคิดตามชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ ของนักเรียนแต่ละกลุ่ม โดยตัวแทนของกลุ่มนำเสนอหน้าห้อง พร้อมทั้งร่วมกันอภิปราย แสดงความคิดเห็นเกี่ยวกับผลงานของแต่ละกลุ่ม และร่วมกันประเมินเพื่อหากลุ่มที่มีผลงานที่ดีที่สุดเพื่อยกย่องชมเชย

 3. ขั้นสรุป ( บันทึกบทเรียน) คือ การร่วมกันสรุปองค์ความรู้จากผลงานการฝึกคิดตามชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ เพื่อให้ได้คำตอบที่สมบูรณ์ที่สุดและเกิดความเข้าใจตรงกันโดยครูเขียนองค์ความรู้ที่ร่วมกันสรุปได้ลงบนกระดาน แล้วให้นักเรียนแต่ละคนบันทึกองค์ความรู้ลงในสมุด

 3.2.3 ให้นักเรียนทำแบบทดสอบวัดความสามารถในการคิดวิเคราะห์หลังการใช้ชุดกิจกรรมและประเมินความพึงพอใจหลังการใช้ชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ตรวจผลการสอบและเก็บบันทึกคะแนนของนักเรียนแต่ละคนไว้

 3.2.4 นำคะแนนการทดสอบความสามารถในการคิดวิเคราะห์ ก่อน-หลัง การใช้ชุดกิจกรรมมาวิเคราะห์ข้อมูลทางสถิติ โดยเปรียบเทียบความสามารถในการคิดวิเคราะห์ ก่อน-หลัง การใช้ชุดกิจกรรมด้วยการทดสอบค่าที แบบไม่อิสระ (t - Dependent) และค่าเฉลี่ยระดับความพึงพอใจต่อชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ ของนักเรียนหลังการใช้ชุดกิจกรรม

**4. ผลที่เกิดจากการดำเนินงาน**

 **4.1 ผลที่เกิดตามจุดประสงค์**

1.ความสามารถในการคิดวิเคราะห์ของนักเรียนชั้นประถมศึกษาปีที่ 6 ก่อนและหลังการใช้ชุดกิจกรรมการฝึกคิดแบบโยนิโสมนสิการเรื่องประวัติศาสตร์ไทยสมัยรัตนโกสินทร์ สำหรับนักเรียนชั้นประถมศึกษาปีที่ 6 มีค่าเฉลี่ยเท่ากับ 12.30 และ 35.20 ตามลำดับ และเมื่อเปรียบเทียบคะแนนก่อนและหลังการใช้ชุดกิจกรรมพบว่าคะแนนหลังใช้ชุดกิจกรรมสูงกว่าก่อนใช้ชุดกิจกรรมอย่างมีนัยสำคัญทางสถิติที่ระดับ .01

2.นักเรียนมีความพึงพอใจต่อชุดกิจกรรมการฝึกคิดแบบโยนิโสมนสิการ เรื่องประวัติศาสตร์ไทยสมัยรัตนโกสินทร์ สำหรับนักเรียนชั้นประถมศึกษาปีที่ 6 ในภาพรวมอยู่ในระดับมาก

( = 4.40) เมื่อพิจารณาเป็นรายด้านพบว่านักเรียนมีความพึงพอใจทุกด้านในระดับมาก โดยด้านที่มีค่าเฉลี่ยสูงสุด ได้แก่ด้านปัจจัยนำเข้า ( = 4.47) รองลงมาได้แก่ ด้านผลผลิต ( = 4.43) และด้านกระบวนการ ( = 4.31) ตามลำดับ

**4.2 ผลสัมฤทธิ์ของงาน**

 1.นักเรียนมีความใฝ่รู้ มีเจตคติที่ดีต่อการฝึกทักษะกระบวนการคิด ให้ความร่วมมือและเรียนรู้อย่างมีความสุข ตลอดจนมีผลสัมฤทธิ์ทางการเรียนรายวิชาประวัติศาสตร์สูงขึ้น

 2.ครูมีความสามารถในการจัดการเรียนรู้ที่เน้นผู้เรียนเป็นสำคัญ มีเทคนิคในการฝึกทักษะกระบวนการคิดให้แก่นักเรียน ตลอดจนสามารถใช้เป็นแนวทางในการพัฒนาวิชาชีพของตนเองให้เป็นที่ยอมรับและสูงขึ้น

 3.โรงเรียนมีตัวอย่างผลงานการพัฒนานวัตกรรมที่เป็นเลิศ (Best practice) ในการเผยแพร่และเป็นต้นแบบในการพัฒนาอย่างกว้างขวางและยั่งยืนต่อไป

**4.3 ประโยชน์ที่ได้รับ**

 1. ได้แนวทางสำหรับครูผู้สอนและผู้สนใจที่จะศึกษาค้นคว้า และนำไปประยุกต์ใช้ในการสร้างชุดกิจกรรมการฝึกคิดแบบโยนิโสมนสิการในเรื่องหรือกลุ่มสาระการเรียนรู้อื่นๆ ต่อไป

 2.นักเรียนมีความสามารถในการคิดวิเคราะห์ ซึ่งเป็นทักษะการคิดพื้นฐานที่สำคัญและจำเป็นในการพัฒนาทักษะการคิดในระดับที่สูงขึ้น

 3.โรงเรียนเป็นที่ยอมรับ ศรัทธาและได้รับความเชื่อถือจากผู้ปกครอง ชุมชน ตลอดจนหน่วยงานต้นสังกัด

 4. ช่วยให้การดำเนินงานการจัดการศึกษาของโรงเรียนเป็นไปตามเกณฑ์มาตรฐานการศึกษา โดยเฉพาะมาตรฐานที่ 4 ความสามารถในการคิดอย่างเป็นระบบ คิดสร้างสรรค์ ตัดสินใจแก้ปัญหาได้อย่างมีสติสมเหตุสมผล

 5. นักเรียนมีเจตคติที่ดีต่อการเรียนประวัติศาสตร์ไทย มีจิตสำนึกและรัก หวงแหนความเป็นไทยและชาติไทย

**5. ปัจจัยความสำเร็จ**

 1. ผู้บริหาร ได้แก่ผู้อำนวยการโรงเรียน รองผู้อำนวยการโรงเรียน ให้การสนับสนุน ดูแล ช่วยเหลือและให้คำแนะนำในการดำเนินการพัฒนาและใช้นวัตกรรมเป็นอย่างดี

2. การได้รับคำแนะนำ คำปรึกษา ตลอดจนการช่วยดูแลแก้ไขปรับปรุงจนผลงานสำเร็จอย่างมีประสิทธิภาพจากผู้เชี่ยวชาญและผู้ทรงคุณวุฒิ ซึ่งประกอบด้วยรองศาสตราจารย์ ดร.ปริศวร์ ยิ้นเสน อาจารย์ประจำคณะมนุษย์ศาสตร์และสังคมศาสตร์ มหาวิทยาลัยสงขลานครินทร์ วิทยาเขตปัตตานี

นายอุทัย กาญจนภักดิ์ นางบำเพ็ญ หนูกลับ ศึกษานิเทศก์ชำนาญการพิเศษ สำนักงานเขตพื้นที่การศึกษาประถมศึกษานครศรีธรรมราช เขต 2 นางวันเพ็ญ ชูโชติ นางนิพาภรณ์ อินทรสุวรรณ

ครูวิทยฐานะชำนาญการพิเศษ สำนักงานเขตพื้นที่การศึกษาประถมศึกษานครศรีธรรมราช เขต 2

3. การได้รับความร่วมมือจากคณะครู นักเรียน ผู้ปกครองนักเรียน ในการพัฒนาและทดลองใช้นวัตกรรม

4.ครูผู้สอนได้สร้างและพัฒนาชุดกิจกรรมและแผนการจัดการเรียนรู้อย่างมีขั้นตอน เป็นระบบ นำผลจากการทดลองใช้ชุดกิจกรรมและแผนการจัดการเรียนรู้ ไปแก้ไขปรับปรุงตามคำแนะนำของผู้เชี่ยวชาญและแก้ไขตามสภาพปัญหาที่เกิดขึ้นในระหว่างการทดลอง เพื่อให้ชุดกิจกรรมและแผนการจัดการเรียนรู้มีความสมบูรณ์และมีประสิทธิภาพมากขึ้น รวมทั้งแผนการจัดการเรียนรู้ที่สร้างขึ้น ได้เน้นให้นักเรียนได้เกิดทักษะกระบวนการในการทำงานอย่างเป็นระบบ โดยใช้ความคิดของตนเอง นักเรียนได้ลงมือปฏิบัติด้วยตนเอง นอกจากนี้ยังส่งเสริมให้ผู้เรียนได้ฝึกคิดและทำงานร่วมกับผู้อื่น จึงส่งผลให้ผู้เรียนเกิดการเรียนรู้ที่ดีและมีประสิทธิภาพ

**6. บทเรียนที่ได้รับ**

1. การประสานงานขอความร่วมมือจากผู้เชี่ยวชาญซึ่งเป็นผู้มีประสบการณ์ มีความรู้ มีความสามารถช่วยให้สามารถพัฒนานวัตกรรมได้อย่างมีประสิทธิภาพโดยผ่านกระบวนการค้นคว้าและพัฒนาอย่างเป็นระบบ

2. วิธีการจัดการเรียนรู้โดยใช้หลักโยนิโสมนสิการ ช่วยให้นักเรียนได้ใช้กระบวนการคิดอย่างแยบคายและใช้วิธีการคิดที่แตกต่างกัน ในการพิจารณา วิเคราะห์เหตุปัจจัย ให้เป็นองค์ความรู้ได้ นอกจากนี้การที่ผู้เรียนได้เรียนรู้กระบวนการคิดจากเพื่อนในกลุ่มและในห้องเรียน ได้สนทนาแลกเปลี่ยนความคิดเห็นกับครูและเพื่อนๆ จนก่อให้เกิดองค์ความรู้และความคิด และการที่ผู้เรียนได้เรียนรู้โดยอาศัยกระบวนการกลุ่มที่คละความสามารถและเพศ ทำให้เกิดกระบวนการในการทำกิจกรรมอย่างมีขั้นตอน มีการปรึกษา พิจารณา แนวทางที่เหมาะสมทำให้เข้าใจในสิ่งที่เรียน ที่ฝึกปฏิบัติได้เป็นอย่างดี

3. การจัดการเรียนรู้ที่เน้นผู้เรียนเป็นสำคัญ ให้ผู้เรียนได้ฝึกคิด ฝึกปฏิบัติด้วยตนเองจนเกิดความชำนาญและสร้างองค์ความรู้ได้ด้วยตนเองนั้นเป็นการจัดการเรียนรู้อย่างมีความหมายและผู้เรียนสามารถนำไปใช้ในชีวิตจริงได้

**7. การเผยแพร่/การได้รับการยอมรับ/รางวัลที่ได้รับ**

 ข้าพเจ้าได้นำผลงานการพัฒนานวัตกรรมครั้งนี้ไปเผยแพร่ยังโรงเรียนต่างๆ ในสังกัดสำนักงานคณะกรรมการการศึกษาขั้นพื้นฐาน เช่น

1. โรงเรียนองค์การสวนยาง 3 อำเภอทุ่งใหญ่ จังหวัดนครศรีธรรมราช
2. โรงเรียนจุฬาภรณ์พิชญาคาร อำเภอพิปูน จังหวัดนครศรีธรรมราช
3. โรงเรียนทุ่งใหญ่เฉลิมราชอนุสรณ์ฯ รัชมังคลาภิเษก อำเภอทุ่งใหญ่ จังหวัดนครศรีธรรมราช

4. โรงเรียนวัดควนยูง อำเภอทุ่งใหญ่ จังหวัดนครศรีธรรมราช

 5. โรงเรียนบ้านนาท่อม อำเภอทุ่งใหญ่ จังหวัดนครศรีธรรมราช

จากการเผยแพร่ผลงานแก่โรงเรียนต่างๆ ดังกล่าวข้างต้น สามารถสรุปภาพรวมของความคิดเห็นเกี่ยวกับผลงานได้ว่า น่าสนใจ มีประโยชน์ต่อการพัฒนาคุณภาพการจัดการเรียนการสอนและสามารถพัฒนาทักษะกระบวนการคิดวิเคราะห์ให้แก่นักเรียนได้เป็นอย่างดี